# יב - הדלקת נרות חנוכה

**מצוות ההדלקה**

**א.** תקנו חכמים להדליק נרות בשמונת ימי החנוכה, זכר לנס שארע במנורת המקדש. גם נשים חייבות במצווה זו אף שהיא מצוות עשה שתלויה בזמן, מפני שגם הן היו שותפות בנס.

**ב.** חובת המצווה שבכל בית ידליקו נר אחד בכל יום, אך מפני חיבת המצווה נהגו כל ישראל כמנהג המהדרין מן המהדרין להדליק נרות לפי מספר הימים, ביום הראשון נר אחד ובכל יום מוסיפים עוד נר, עד שביום האחרון מדליקים שמונה נרות.

**ג.** לפני שמתחילים להדליק מברכים "להדליק נר (של) חנוכה", ומודים לה' בברכת 'שעשה נסים', וביום הראשון מוסיפים את ברכת 'שהחיינו', כשם שמברכים על כל מצווה הבאה מזמן לזמן. מיד בסיום הברכות מתחילים להדליק בלי להפסיק בדיבור, ולאחר הדלקת הנר הראשון ותוך כדי הדלקת שאר הנרות, אומרים את נוסח 'הנרות הללו'. המתקשה לאומרו יחד עם ההדלקה, יכול לאומרו בסיומה.

**מי מדליק**

**ד.** למנהג יוצאי ספרד, גדול הבית מדליק את הנרות עבור כולם. ילדים שגם רוצים להדליק חנוכיה, למנהג רבים לא יברכו, אבל לדעת הרב מרדכי אליהו עד גיל חיוב במצוות רשאים לברך. ואם גם לאחר מכן ירצו להדליק בברכה, ואביהם מסכים לכך, יוכלו לסמוך על דעת הרב שלום משאש שסובר שכל אחד רשאי לכוון שלא לצאת בהדלקת גדול הבית ולהדליק בעצמו בברכה.

**ה.** למנהג יוצאי אשכנז, כל אחד מבני הבית מדליק בברכה חנוכיה משלו, ויש להקפיד להפריד את החנוכיות זו מזו, כדי שמספר הנרות של כל יום יהיה ניכר. נשים נשואות נוהגות לצאת בהדלקת בעליהן, אמנם אישה שרוצה רשאית להדליק בברכה. בהרבה בתים גם הבנות נוהגות שלא להדליק, וטוב לעודדן להדליק.

**השתתפות בני הבית במצווה**

**ו.** כל היוצא ידי חובת הדלקת נרות בהדלקת אחר, כגון אישה שיוצאת בהדלקת בעלה, ובני בית שיוצאים בהדלקת אבי המשפחה, צריכים לכתחילה להיות נוכחים בהדלקת הנרות ולכוון לצאת ידי חובה בברכת 'שעשה ניסים' ו'שהחיינו'. ואם אינם יכולים להיות בביתם בעת ההדלקה, ישתדלו להשתתף בהדלקת נרות במקום אחר, כדי לשמוע את הברכות, ובשעת הצורך ישמעו ויראו את ההדלקה בעזרת טלפון נייד.

גם בני בית שמדליקים ומברכים בעצמם, טוב שידליקו ביחד כדי לקיים את המצווה באופן המהודר.

**הנרות**

**ז.** כל שמן ופתילה שמסוגלים לדלוק חצי שעה, כשרים לנר חנוכה, וככל שהנר מאיר יפה יותר, כך הוא מהודר יותר. לכן נוהגים כיום להדליק נרות שעווה או פרפין, ויש שמהדרים יותר ומדליקים בשמן זית, מפני שבנוסף לכך שאורו יפה, הוא מזכיר את נס פך השמן.

**ח.** טוב להדר ולהדליק נרות ליותר מחצי שעה, מפני שכיום רבים הולכים ברחוב זמן רב לאחר צאת הכוכבים, וכך הנס יתפרסם יותר. ומי שיש לו רק מעט שמן או נר קטן שיכולים לדלוק פחות מחצי שעה, ידליק בלי לברך.

**ט.** נר חנוכה נועד להזכיר את הנס שהיה במקדש, לפיכך עליו להיות דומה לנרות המנורה, וכיוון שבנורה חשמלית אין פתילה ושמן, אין יוצאים בה ידי חובה. אבל כשאין לאדם נר כשר, ידליק נורה חשמלית או פנס באופן שניכר שהדליקם לשם המצווה, אך לא יברך.

**המצווה בהדלקה**

**י.** יש להדליק כל נר היטב ולהמתין עד שהאש תאחז בפתילה באופן יציב, ורק לאחר מכן לעבור לנר הבא. הדליק נרות קצרים מדי או במקום שיש רוח, ולא דלקו חצי שעה, ידליק שוב כראוי בלא ברכה. אבל אם בזמן ההדלקה היו ראויים לדלוק חצי שעה, ובמקרה נכבו, יצא ידי חובה, ובכל זאת ראוי להדליקם.

**יא.** צריך להדליק את הנרות במקום הנחתם, ואין להזיזם אחר ההדלקה למקום אחר, אך מותר לסדרם מעט במקומם כדי שהעוברים ברחוב יראו אותם יותר טוב. היה בעל הבית חולה ואינו יכול לקום ממיטתו, יברך על ההדלקה ואדם אחר ידליק עבורו את הנרות במקום הראוי.

**איסור הנאה מהנרות**

**יב.** אסור להשתמש לאור נרות חנוכה, בין לצורכי חול ובין לצורכי קודש. גם בנותר מהנרות שהודלקו אסור להשתמש, ולכן אם אינם ראויים לשימוש לנרות חנוכה בלילות הבאים, ישפוך את השמן בכיור, ואת הפתילות יניח בפח. אבל הנרות שנותרו בחבילה, והשמן שנותר בבקבוק, מותרים לכל שימוש.

**יג.** נהגו להחמיר שלא להשתמש לאור הנרות גם לאחר שדלקו חצי שעה, אלא אם כן המדליק התכוון במפורש לכבותם לאחר חצי שעה ולהשתמש לאורם.

**יד.** כבה הנר שבעזרתו מדליק את הנרות, לא ידליקו מנרות המצווה, אלא אם כן בלא זאת לא יוכל להמשיך להדליק את שאר הנרות.

**טו.** נהגו רבים להדליק נר נוסף לשמש, שאם יצטרכו באותו מקום לאור, ישתמשו לאורו. ואף בחדר שיש בו תאורת חשמל נוהגים רבים להדליק שמש, כדי להבליט את ההבדל שבין נרות המצווה שאסור להשתמש לאורם, לנר השמש שמותר להשתמש לאורו. השמש צריך להיות בגובה שונה או במרחק מן הנרות, כדי שלא יפגע בהבחנה של מספר הנרות בכל יום.

**החנוכיה ואופן ההדלקה**

**טז.** ראוי להדר ולהדליק את הנרות בחנוכיה נאה לפי היכולת. ומי שאין לו חנוכיה, יניח את הנרות על משטח כלשהו, ויקפיד שיהיה ביניהם רווח, כדי שכל נר יראה לבדו ויתפרסם הנס.

**יז.** המנהג המובחר הוא לקבוע את הנר ביום הראשון בצד ימין של החנוכיה כשעומד מולה, וביום השני יוסיף נר לשמאלו, ולאחר הברכה ידליק תחילה נר זה, ואחריו את הנר שלימינו. וכך בכל יום יוסיף נר בצד שמאל, וידליק אותו ראשון, ואחריו ידליק את שאר הנרות לפי הסדר. ראוי לעמוד בעת הברכות משמאל לחנוכיה, כדי שהנר הקרוב אליו יהיה הנר שידליק ראשון.

**לקראת ההדלקה**

**יח.** חצי שעה לפני זמן הדלקת הנרות בצאת הכוכבים, אסור ללכת לישון, או להתחיל ארוחה אפילו קלה, או לאכול יותר מ'כביצה' לחם ומזונות, וכן אסור להתחיל עבודה שעלולה להמשך זמן רב, שמא יימשך בהם וישכח להדליק. אבל אם התחיל בדברים אלו יותר מחצי שעה קודם צאת הכוכבים, יכול להמשיך בהם עד צאת הכוכבים ולהדליק.

ואם יעשה לעצמו תזכורת על ידי שעון מעורר או חבר או בני בית שמחכים לו להדלקה, יכול להתחיל בהם אף בחצי השעה הסמוכה לצאת הכוכבים, ואף לעשותם לאחר צאת הכוכבים כשנצרך לאחר את זמן ההדלקה (עי' להלן יג, ו).

**הדלקה בבית הכנסת**

**יט.** נוהגים להדליק נרות חנוכה בבית הכנסת בברכה לפני תפילת ערבית, כדי לפרסם את הנס, אך אין יוצאים בהדלקה זו, ואף זה שברך על ההדלקה צריך להדליק בביתו בברכה, אמנם לא ישוב לברך בביתו 'שהחיינו' אם אין מישהו מבני ביתו שיוצא בהדלקתו.

**כ.** בערב שבת יש להקדים מעט את תפילת מנחה, כדי שיספיקו להדליק אחריה נרות בבית הכנסת ולקבל תוספת שבת לפני השקיעה. ובמוצאי שבת מדליקים נרות לאחר תפילת ערבית, מפני שלפני התפילה עדיין לא יצאו מהשבת.

**כא.** מברכים על ההדלקה בבית הכנסת רק אם יש שם עשרה, ובכללם נשים וקטנים.

**הדלקה במקומות ציבוריים**

**כב.** רבים נוהגים להדר ולהדליק חנוכיה בכל מקום שמתאספים בו הרבה אנשים בלילה, כגון חתונה ובר מצווה. הרוצה לסמוך על הסוברים שאפשר להדליק במקומות אלו בברכה, רשאי. ואם יש שם גם חילונים שאולי לא הדליקו בביתם, ישנה חשיבות מרובה להדליק שם נרות בברכה, כדי שיעמדו כולם לשמיעת הברכות ויתפרסם הנס לעיניהם, וילמדו כיצד לקיים את המצווה. וטוב לכבד בהדלקה אחד מאותם יהודים שאינם רגילים במצוות.